Lyk is toe 9-jarige Miguel s'n | Netwerk24
Lyk is toe 9-jarige Miguel s'n
Deur News24 12 September 2018 21:54
Die polisie in KwaZulu-Natal het bevestig dat die ontbinde lyk wat in Phoenix gekry is, dié van die negejarige Durbanse seun Miguel Louw is.
"Dit is amptelik bevestig dat die lyk van die kind wat verlede week in Longberry-rylaan, Phoenix, gevind is, dié van Miguel Louw is wat in Julie as vermis aangemeld is," sê kol. Thembeka Mbele, polisiewoordvoerder, in 'n verklaring.
Miguel Louw. Foto: Image via Facebook
Die polisie het vroeër Woensdag aan News24 gesê dat die liggaam nog nie geïdentifiseer is nie en dat die DNA se uitslae steeds uitstaande is.
Die Louws se familie-prokureur, Vasthi Williams, het ook vroeër aan News24 gesê dat die familie steeds op die uitslae van die DNA-toetse wag.
Williams het Woensdagaand gesê die familie is platgeslaan oor die nuus: "Die familie is platgeslaan en terselfdertyd kwaad. Hulle het heeltyd bly hoop, nou dié nuus . . ."
Sy sê ondersoeke sal voortgaan en dat die familie die polisie sal toelaat om hul werk te doen.
Williams het bygevoeg dat begrafnisreëlings getref word.
Louw het op 17 Julie in Sydenham vermis geraak. Daar word geglo dat hy ontvoer is kort nadat hy die skoolterrein verlaat het.
* Twee weke gelede het die 43-jarige Mohammed Ebrahim, wat na bewering die laaste persoon was wat saam met Miguel gesien is, in die hof op klagte van mensehandel verskyn.
Op video-materiaal word na bewering gewys hoe Ebrahim vir Miguel KFC-hoender naby die skool in Ripponweg in Sydenham gekoop het.
Dit is egter onduidelik of die seun saam met Ebrahim in 'n minibustaxi geklim het nadat hulle die KFC besoek het.